CELEX: 62021TN0518
Language: el
Date: 2021-08-24 00:00:00
Title: Υπόθεση T-518/21: Προσφυγή της 24ης Αυγούστου 2021 — European Paper Packaging Alliance κατά Επιτροπής

25.10.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 431/45
            
         
      Προσφυγή της 24ης Αυγούστου 2021 — European Paper Packaging Alliance κατά Επιτροπής
      (Υπόθεση T-518/21)
      (2021/C 431/53)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: European Paper Packaging Alliance (Χάγη, Κάτω Χώρες) (εκπρόσωποι: F. Di Gianni, A. Scalini και F. Pili, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει τα τμήματα 2.1.2 και 2.2.1 καθώς και τους πίνακες 4-2 και 4-8 των κατευθυντηρίων γραμμών της Επιτροπής σχετικά με τα πλαστικά προϊόντα μίας χρήσης σύμφωνα με την οδηγία (ΕΕ) 2019/904 (1) του Ευρωπαϊκού Κοινοβουλίου και του Συμβουλίου σχετικά με τη μείωση των επιπτώσεων ορισμένων πλαστικών προϊόντων στο περιβάλλον (2) κατά το μέρος που αφορούν προϊόντα με βάση το χαρτί τα οποία φέρουν επίστρωση πολυμερούς σύνθεσης·
               
            
                  —
               
               
                  επικουρικώς, να διαπιστώσει τον παράνομο χαρακτήρα του άρθρου 3, παράγραφος 2, της οδηγίας 2019/904 κατά το μέρος που περιλαμβάνει τα προϊόντα με βάση το χαρτί τα οποία φέρουν επίστρωση πολυμερούς σύνθεσης στον ορισμό των «πλαστικών προϊόντων μίας χρήσης»· και
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει λόγους ακυρώσεως και δύο λόγους ελλείψεως νομιμότητας.
      
                  1.
               
               
                  Με τον πρώτο λόγο ακυρώσεως προβάλλεται ότι οι κατευθυντήριες γραμμές της καθής δεν συμμορφώνονται προς το γράμμα της οδηγίας 2019/904 κατά το μέρος που συγκαταλέγουν τα προϊόντα με βάση το χαρτί τα οποία φέρουν επίστρωση πολυμερούς σύνθεσης στο πεδίο εφαρμογής της οδηγίας 2019/904, βάσει εσφαλμένης ερμηνείας του όρου «κύριο δομικό συστατικό» που προβλέπεται στο άρθρο 3, παράγραφος 1, της οδηγίας 2019/904.
               
            
                  2.
               
               
                  Με τον δεύτερο λόγο ακυρώσεως προβάλλεται ότι η συμπερίληψη των προϊόντων με βάση το χαρτί τα οποία φέρουν επίστρωση πολυμερούς σύνθεσης στο πεδίο εφαρμογής της οδηγίας 2019/904 είναι αντίθετη προς τους σκοπούς της οδηγίας και παραβιάζει την αρχή της αναλογικότητας.
               
            
                  3.
               
               
                  Με τον τρίτο λόγο ακυρώσεως προβάλλεται ότι η καθής υπερέβη τα όρια των αρμοδιοτήτων της με την έκδοση των προσβαλλόμενων κατευθυντηρίων γραμμών και ενήργησε αντιθέτως προς τα προνόμια του νομοθέτη της Ένωσης.
               
            
                  4.
               
               
                  Με τον πρώτο λόγο ελλείψεως νομιμότητας προβάλλεται ο παράνομος χαρακτήρας του άρθρου 3, παράγραφος 2, της οδηγίας 2019/904 καθόσον συνεπάγεται την εφαρμογή της οδηγίας αυτής στα προϊόντα με βάση το χαρτί τα οποία φέρουν επίστρωση πολυμερούς σύνθεσης. Προβάλλεται επίσης ότι η διάταξη αυτή δεν είναι νόμιμη καθόσον δεν προβλέπει όριο προκειμένου να διαπιστωθεί αν ένα προϊόν έχει κατασκευαστεί εν μέρει από πλαστική ύλη. Επιπλέον, υποστηρίζεται ότι η διάταξη αυτή παραβιάζει την αρχή της ισότητας και της απαγόρευσης των διακρίσεων.
               
            
                  5.
               
               
                  Με τον δεύτερο λόγο ελλείψεως νομιμότητας προβάλλεται ότι η εφαρμογή της οδηγίας 2019/904, ιδίως των προβλεπόμενων από αυτήν περιοριστικών μέτρων, στα προϊόντα με βάση το χαρτί τα οποία φέρουν επίστρωση πολυμερούς σύνθεσης, συνιστά αδικαιολόγητο περιορισμό της επιχειρηματικής ελευθερίας και του δικαιώματος ιδιοκτησίας, τα οποία κατοχυρώνονται, αντιστοίχως, στα άρθρα 16 και 17 του Χάρτη Θεμελιωδών Δικαιωμάτων της Ευρωπαϊκής Ένωσης.
               
            
         (1)  Οδηγία (ΕΕ) 2019/904 του Ευρωπαϊκού Κοινοβουλίου και του Συμβουλίου, της 5ης Ιουνίου 2019, σχετικά με τη μείωση των επιπτώσεων ορισμένων πλαστικών προϊόντων στο περιβάλλον (ΕΕ 2019, L 155, σ. 1).
      
         (2)  ΕΕ 2021, C 216, σ. 1-46.